TV Inter

TV Inter AS, etablert i 1992, er et norsk aksjeselskap som produserer kristne TV-programmer. Noen av programmene har blitt vist på NRK1, andre på TV 2. TV Inter er et av fellestiltakene i pinsebevegelsen i Norge.

Predikanten Egil Svartdahl har vært programleder for flere av selskapet produksjoner. 

 Økonomi og ledelse 
Per 2007 eide Filadelfia Oslo 55 % av aksjene i selskapet; Mediehuset eide 35 % og stiftelsen TV Inter Norge eide 10 %. TV Inters inntekter er hovedsakelig frivillige gaver fra menigheter og enkeltpersoner. Hovedkontoret ligger i Oslo.

Under oppstarten var Ragnar Sjølie daglig leder. Han ble etterfulgt av Willy Ludvigsen, som senere ble etterfulgt av Einar Matre.

 Visjon 
TV Inter uttrykker i sin visjon at de «tror på viktigheten av å skape møteplasser for samtale om tro og verdier» og at dette kan gjøres med TV som media. Målet er å bryte ned fordommer mot kristen tro og personen Jesus, samtidig som de ønsker å bygge bro mellom kirken og de som befinner seg i kirkens ytterkant.

 Historie 
Stiftelsen TV Inter Norge ble stiftet 16. februar 1987. Formålet var å «… drive evangelisering i Norge og andre land gjennom TV og video og virksomheter beslektet med dette.»   

Pinsemenigheten Filadelfia Oslo startet vinteren 1990–1991 med lokal-TV i Oslo, under navnet Filadelfia TV. Det var Ragnar Sjølie og Egil Svartdahl som begynte produksjonen av de første lokal-TV-programmene i 1991, på oppdrag av Filadelfiakirken Oslo.

 Produksjoner 

 Under åpen himmel 
I september 1991 ble det første programmet produsert og sendt over lokal-TV i Oslo. Det var programmet Under åpen himmel.

 Fride på Skipet 
I 2010 produserte selskapet barne-TV-serien Fride på Skipet for NRK Super. Serien følger Fride Tvedt om bord i sykehusskipet MS "Africa Mercy". Fride på Skipet ble en av de mest populære Barne-TV-seriene fra perioden, og nådde med 186.000 ukentlige seere flere enn Fantorangen og Dyrestien på NRK Super. Redaksjonssjef i NRK Super Trond Storaa kommenterte om serien at "Flertallet i Norge er kristne enten man er troende eller ikke og da må man kunne vise barn og familier som lever i en tro. Jeg tror det er mange som ber en aftenbønn slik som Fride og familien hennes, uten å ha en sterk tro".

 Liste 
 1991–1993: Under åpen himmel. Programleder var Egil Svartdahl. Programmet ble etterhvert sendt på flere lokal tv-stasjoner i Norge.
 ?–1995: Gudesens Conditori ble produsert i 72 episoder, fram til 1995. Egil Svartdahl var både konditor og programleder.
 1995–1996: Nåde den som tror – programledere var Per Anders Nordengen, Sunniva Gylver og Espen Sletner
 ?: Sanger fra Bedehusland var et sang- og musikkprogram. Einar Matre var programleder, og musikalsk leder var Martin Alfsen. Serien ble produsert i ni programmer og sendt over NRK1.
 1996–1997: Deilig er jorden (TV-serie) – programleder var Sunniva Gylver.
 1997–1998: Syng Ut var et sang- og musikkprogram – programleder: Tore Aas.
 1998–1999: Programleder Egil Svartdahl og pianist Stephen Ackles laget noen programmer. 
 1999–2004: Søndagsåpent ble laget i over 100 programmer. Serien bestod i at Egil Svartdahl reiste rundt i Norge på leting etter Jesus og spor av tro.
 2004: Reisen til julen
 2005: Et himla liv handlet om norske misjonærers arbeidsdag ut på en misjonsstasjon i Mali
 2005: Påskevandring
 2005: Maina Sofie og jakten på Gullreinen
 2005–?: TV-pastoren ble påbegynt i 2005.  Egil Svartdahl figurerte som TV-pastor, sjelesørger og åndelig veileder.
 2010: Fride på skipet, dokumentarserie som gikk på Barne-TV på NRK Super våren 2010.

 Referanser 

 Kilder 
 TV Inter – 15 år i evangeliets tjeneste. Jubileumsavis, 2006.
 www.tvinter.no – TV Inter

 Eksterne lenker  



Kategori:Norske medieselskaper
Kategori:Pinsebevegelsen i Norge
Kategori:Etableringer i 1992
Kategori:TV-produksjonsselskaper